b'\n_START_ARTICLE_\nNina Genke-Meller\n_START_PARAGRAPH_\nNina Genke-Meller (1893 Kiova \xe2\x80\x93 1954 Moskova) oli ukrainalais-ven\xc3\xa4l\xc3\xa4inen taidemaalari ja lavastaja.\n_START_SECTION_\nEl\xc3\xa4m\xc3\xa4nvaiheita\n_START_PARAGRAPH_\nGenke-Mellerin is\xc3\xa4 oli alankomaalainen ja \xc3\xa4iti ven\xc3\xa4l\xc3\xa4inen. H\xc3\xa4n valmistui ylioppilaaksi Kiovassa vuonna 1912 ja ty\xc3\xb6skenteli seuraavana vuonna opettajana. H\xc3\xa4n opetti maantietoa, historiaa ja piirustusta. Kiinnostus taiteeseen her\xc3\xa4si ja h\xc3\xa4n aloitti taideopinnot Kiovassa vuonna 1914._NEWLINE_Opiskelupaikkana oli Aleksandra Eksterin perustama studio ja edetty\xc3\xa4\xc3\xa4n opinnoissaan pidemm\xc3\xa4lle Genke-Meller ty\xc3\xb6skenteli studiossa assistenttina vuodet 1915\xe2\x80\x931917. Vuodesta 1915 l\xc3\xa4htien h\xc3\xa4n ty\xc3\xb6skenteli yhdess\xc3\xa4 muiden taiteilijoiden kanssa Verbovkan kyl\xc3\xa4n kansan keskuksessa taiteilijana. Kyseisess\xc3\xa4 kyl\xc3\xa4ss\xc3\xa4 ty\xc3\xb6skenteli my\xc3\xb6s muita suprematismiin syntyyn vaikuttaneita taiteilijoita kuten Kazimir Malevit\xc5\xa1 ja Olga Rozanova. Vuonna 1915 j\xc3\xa4rjestettiin Moskovassa etel\xc3\xa4ven\xc3\xa4l\xc3\xa4isen modernin taiteen n\xc3\xa4yttely, johon Genke-Meller osallistui yhdess\xc3\xa4 Aleksandra Eksterin kanssa. _NEWLINE_Genke- Meller oli aktiivisesti mukana j\xc3\xa4rjest\xc3\xa4m\xc3\xa4ss\xc3\xa4 vuonna 1917 pidetty\xc3\xa4 j\xc3\xa4rjestyksess\xc3\xa4 toista ven\xc3\xa4l\xc3\xa4isen nykytaiteen n\xc3\xa4yttely\xc3\xa4. N\xc3\xa4yttely oli yleis\xc3\xb6menestys. Seuraavana vuonna h\xc3\xa4n palasi Kiovaan, miss\xc3\xa4 toimitti taidelehte\xc3\xa4. _NEWLINE_Moskovaan Genke-Meller palasi vuonna 1924. Syyn\xc3\xa4 oli perhetragedia, h\xc3\xa4nen vanhin lapsensa oli kuollut. Ty\xc3\xb6paikka l\xc3\xb6ytyi N.P. Lamanovin studiosta, jossa h\xc3\xa4n suunnitteli tapetteja ja posliiniesineit\xc3\xa4.'